ועדת הכספים, כנסת 24, פרוטוקול מספר 312, 2022-06-29 11:10

אלכס קושניר: שלום לכולם, אני מתכבד לפתוח את הוועדה.

אלכס קושניר: הנושא הוא הצעת חוק לעידוד מחקר, פיתוח וחדשנות טכנולוגית בתעשייה (תיקון מספר 8), ממשלה, בבקשה להסביר.

משה גפני: אני יכול לשאול שאלה?

משה גפני: אני לא כל כך הבנתי, היות שאני קצת חלש בהבנה.

משה גפני: הכנסת היום מתפזרת, הולכים לבחירות, אלא אם כן זה ישתנה - - -

אלכס קושניר: השאלה אם אתה יודע את זה באופן ודאי.

משה גפני: לא, לא ודאי, לכן אני אומר, בוא נמתין.

אלכס קושניר: אז בוא נהנה מחמת הספק.

משה גפני: לא, מחמת הספק הולכים לעשות חוק, שינויים כאלה?

משה גפני: מה פתאום?

משה גפני: צריך קודם לוודא האם היום בלילה אנחנו הולכים לבחירות או לא הולכים לבחירות?

משה גפני: איזה טעם יש שוועדה כל כך מכובדת כמו ועדת הכספים דנה על הצעת חוק של העברה מהסוג הזה שאם יש בחירות זה ממש דבר שהוא לא נורמלי, הוא דבר שאסור לעשות אותו ולפי דעתי הוא גם חסר תקדים.

משה גפני: לא היה דבר כזה שמעבירים סמכויות ממשרד למשרד אחרי שמחליטים על בחירות, למה זה כל כך דחוף?

משה גפני: למה זה כל כך חשוב?

אלכס קושניר: אז בוא נשמע את הממשלה.

משה גפני: אגב, יש אישור לעשות את זה בזמן מליאה?

אלכס קושניר: כן.

ינון אזולאי: כל עוד זה בזמן השאילתות.

אלכס קושניר: בזמן השאילתות ואחר כך אחרי ההצבעה בקריאה ראשונה אפשר יהיה לחזור.

אלכס קושניר: ממשלה, מי מסביר?

הילה חדד חמלניק: שלום.

הילה חדד חמלניק: נעים מאוד, הילה חדד, מנכ"לית משדר החדשנות, המדע והטכנולוגיה.

אלכס קושניר: שלום, נעים מאוד להכיר.

משה גפני: כמה זמן?

הילה חדד חמלניק: אני שמונה חודשים בתפקיד.

משה גפני: שיהיה לך בהצלחה.

הילה חדד חמלניק: תודה רבה.

הילה חדד חמלניק: עושה מחקר ופיתוח מעל 20 שנה.

משה גפני: לא, בגלל שאם תצליחי אז הממשלה הבאה גם תיקח אותך.

הילה חדד חמלניק: אולי ואולי לא.

הילה חדד חמלניק: בכל מקרה - - -

משה גפני: למה שלא תהיי אופטימית?

משה גפני: למה אולי לא?

הילה חדד חמלניק: אני תמיד אופטימית, אגב.

הילה חדד חמלניק: אני בממשלה כבר כמה שנים וכמה ממשלות, עושה עבודתי נאמנה.

הילה חדד חמלניק: אני חלק מהדרג הפוליטי, דרג מקצועי, משרת ציבור, ואשרת אותו תחת כל ממשלה.

הילה חדד חמלניק: חוק המחקר והפיתוח משלים את המהלך של העברת רשות החדשנות למשרד החדשנות, המדע והטכנולוגיה ובעצם מאפשר לנו כמדינת ישראל לחבר בין שלבי המחקר והפיתוח השונים.

הילה חדד חמלניק: שרשרת הייצור של ההייטק הישראלי מתחילה באקדמיה, בוות"ת, שנמצא במשרד החינוך, עוברת את המחקר היישומי והמדע שהיה לאורך השנים במשרד החדשנות, המדע והטכנולוגיה, וממשיך אחר כך למו"פ התעשייתי שנמצא עד למעבר חוק זה במשרד הכלכלה.

הילה חדד חמלניק: הפירוק הזה בין מיניסטריונים שונים של אותה שרשרת ייצור יוצר קשיים מאוד גדולים שהולכים וגדלים ככל שהעולם משתנה והולך לטכנולוגיות עמוקות, כמו טכנולוגיות אקלים, כמו טכנולוגיות חלל, כמו טכנולוגיות שלשם הולך העולם וההייטק הישראלי חייב לדעת להתמודד עם זה.

הילה חדד חמלניק: לכן חיבור בין המו"פ התעשייתי, שמקדמת בצורה מצוינת רשות החדשנות, לבין המדע, המחקר היישומי שמקדם משרד המדע, המדען הראשי בתוך המשרד המדע, הגדרת מדיניות אחת על ידי מיניסטריון אחד וראייה הוליסטית של הדברים, אגב כמו שקורית בשאר מדינות העולם, לא שונה ממה שקורה בשאר מדינות העולם כשאנחנו בתוך תחרות גלובלית בעולם של פיתוח והייטק תאפשר לנו לעשות את זה טוב יותר, נכון יותר תוך ניצול נכון יותר של כספי הציבור, מתוך יכולת לייצר מדיניות שלמה.

הילה חדד חמלניק: לכן אני חושבת שהחוק הזה חשוב, חשוב שיקרה כמה שיותר מהר ואנחנו רוצים לראות אותו מתקדם.

משה גפני: מאיזה משרדים לוקחים?

הילה חדד חמלניק: מעבירים את רשות החדשנות ממשרד הכלכלה למשרד החדשנות.

משה גפני: זהו?

הילה חדד חמלניק: זהו.

אלכס קושניר: מי בעד?

ינון אזולאי: התייעצות.

משה גפני: רגע, אתה יכול להצביע.

משה גפני: מי בעד?

ינון אזולאי: גם ככה לא עובר.

שלומית ארליך: יש עוד סעיפים שאתם מבקשים להכניס בהצעת החוק שלא כוללים רק את ההיבט הטכני של העברת הסמכויות.

משה גפני: ואגב, זה לא היבט טכני.

ינון אזולאי: אגב, בדיוק, זה ממש לא טכני להעביר עכשיו את הסמכויות.

ינון אזולאי: זה נקרא ערב בחירות, בואו רגע נצא 30 שניות מהציניות אם החוק יעבור או לא יעבור כי יש משא ומתן עכשיו שמתנהל, אבל אני אומר לך שזה לא לעניין כרגע להעביר את המשרד הזה.

ינון אזולאי: אנחנו יודעים על תקופה יותר ארוכה, עם ניצולי השואה, אם אתה זוכר, הרב גפני –

משה גפני: כן.

ינון אזולאי: שכעסנו שבכלל מעבירים את זה, ועוד בתקופה כזאת שעדיין לא יודעים.

ינון אזולאי: שנה שלמה לא הצליחו להעביר, כאילו מה העניין עכשיו להעביר את זה?

ינון אזולאי: שימתינו עוד קצת.

ינון אזולאי: יבוא שר אחר, אולי ירצו לסגור את המשרד הזה?

ינון אזולאי: הרי פה בישראל לצערנו זה כמו ריצ'רץ', פותחים סוגרים משרדים כאילו לא יודע מה.

ינון אזולאי: כל הממשלות לדורותיהן, לא משנה, זה קרא לזה ככה, זה קיצץ פה, זה העלה פה, זה שם סגני שרים, זה לא משנה איך.

ינון אזולאי: זה לא צריך להתכנס ולהגיע דווקא בשלב כזה.

ינון אזולאי: נכון, תגיד לי הסכמות, לא הסכמות, בסדר, אני לא מסכים לדבר כזה מהותית.

הילה חדד חמלניק: להתייחס?

משה גפני: רגע, אם אפשר שנייה.

אלכס קושניר: לא, אבל קודם כל שיתייחסו לשאלה שנשאלה.

הילה חדד חמלניק: זה לא עלה פתאום, אנחנו בתוך תהליך ארוך כזה.

הילה חדד חמלניק: ברמה המהותית, אגב, הגופים האלה משתפים כבר 20 שנה פעולה בפורום וולונטרי.

ינון אזולאי: חוק מכירת חיסול.

ינון אזולאי: לא, לא את.

ינון אזולאי: היא שאלה אותי איזה חוק זה.

משה גפני: אל תצביע, אני פה - - -

אלכס קושניר: כן, מי בעד?

ינון אזולאי: הוא חוזר אפילו שזה בצחוק.

הילה חדד חמלניק: לא ידעתי שכזה מצחיק פה, הייתי באה יותר.

ינון אזולאי: לא, לא, פה מאוד נחמד.

ינון אזולאי: כשהמשרדים רוצים לשלוח את העובדים שלהם ליום כיף שולחים אותם לוועדת הכספים.

הילה חדד חמלניק: בכל מקרה, אנחנו עובדים על החוק הזה וגם על המהות של ההעברה הזאת בשנה האחרונה, חלק מהסכם קואליציוני.

הילה חדד חמלניק: אנחנו עובדים ככה כבר שנה, אנחנו רואים את הפירות של המהלך הזה.

הילה חדד חמלניק: כמו שאמרת, יש תיקונים נוספים, אם תרצי אני אתייחס אליהם ספציפית.

שלומית ארליך: רגע, רק עדיין לא ענית על השאלה.

שלומית ארליך: בהתחשב בזה שאנחנו נמצאים היום ביום שבו צפויה התפזרות הכנסת האם אתם חושבים עדיין שיש מקום להעביר את הרשות?

הילה חדד חמלניק: כן, לחלוטין, אני חושבת שיש הסכמה רחבה בקרב גורמי המקצוע.

ינון אזולאי: לא, אני אחדד את השאלה.

ינון אזולאי: אתם רוצים שזה יהיה משרד החדשנות, נכון?

ינון אזולאי: איך הוא נקרא, המשרד?

הילה חדד חמלניק: חדשנות, מדע וטכנולוגיה.

ינון אזולאי: חדשנות, מדע וטכנולוגיה.

ינון אזולאי: אני מבין את הרצון שזה יהיה שם וזה בסדר, אבל אנחנו לא יודעים אם המשרד הזה ימשיך ויהיה כמשרד אחד, או שאחר כך יפורק.

ינון אזולאי: אנחנו ראינו הרי משרדים שהתפרקו למספר משרדים, או נשארו במשרד ראש הממשלה, כל מיני דברים.

הילה חדד חמלניק: משרד המדע לא היה חלק ממשרד ראש הממשלה, המשרד קיים מעל 20 שנה.

ינון אזולאי: לא אמרתי על משרד המדע.

ינון אזולאי: אמרתי שאנחנו יודעים על משרדים - - -

אלכס קושניר: לא, אבל זה משרד שקיים 20 שנה.

הילה חדד חמלניק: זה משרד שקיים, זה לא משרד שהוקם לטובת הממשלה הנוכחית, הוא קיים לפני זה.

ינון אזולאי: יכול להיות, אבל אני יכול להראות לך משרדים שהיו - - -

הילה חדד חמלניק: העברת הסמכויות נעשתה במסגרת הסכמים ביחס לממשלה, נכון?

ינון אזולאי: זה לא פעם ראשונה גם, כל פעם זה קורה עם משרדים אחרים, וגם המשרד הזה, יכול להיות שבסופו של דבר יחליטו לסגור אותו ולהביא משהו אחר.

דני חורין: אני אנסה להתייחס.

דני חורין: דני חורין, היועץ המשפטי של המשרד.

אלכס קושניר: בבקשה.

דני חורין: זה נכון שההחלטה על העברת המשרד הייתה במסגרת יישום ההסכמים הקואליציוניים, אבל העמדה הממשלתית בהקשר הזה זה שהמעבר של רשות החדשנות למשרד נובעת מהבנה ממשלתית שמשרד החדשנות, המדע והטכנולוגיה הוא הכתובת המתאימה לרשות החדשנות, מהטעמים שהילה דיברה עליהם, לא כאיזה שהוא עניין שיש בו רק מרכיב של הסכמות פוליטיות, אלא כתפיסה ממשלתית שמקומה הנכון של רשות החדשנות הוא בתוך המשרד הזה.

דני חורין: לכן עמדתנו היא, בשים לב לזה שהליך החקיקה הזה נמצא כבר בהליכים זמן רב, שאפשר ונכון להמשיך.

ינון אזולאי: אבל אנחנו פעם ראשונה רואים אותו.

דני חורין: נכון.

אלכס קושניר: זה לא שאתה מעביר את רשות המים למשרד החינוך, כן?

ינון אזולאי: יועץ משפטי של משרד הכלכלה נמצא פה?

ינון אזולאי: הייתי מבקש לדעת, גברתי היועצת המשפטית, האם זה נכון וראוי אחרי 20 שנה, ככה מדברים, 20 שנה שזה קיים במשרד מסוים, א', האם זה צריך לבוא בהסכם קואליציוני, ואם זה באמת מקצועי יתכבדו המשרדים קודם כל לפני הסכם קואליציוני, לא צריך הסכם קואליציוני בשביל זה, לעשות את זה בצורה מקצועית, להביא כעמדת ממשלה בצורה כזאת ללא כל קשר להסכם קואליציוני ואז לא להביא את זה ביום האחרון של פיזור הכנסת.

ינון אזולאי: ואם זה כזה, 20 שנה, ואללה, איך אומרים?

ינון אזולאי: ספגנו את זה, עוד חמישה חודשים, חצי שנה, תבוא ממשלה אחרת - - -

הילה חדד חמלניק: אני רק מדייקת אותך, 20 שנה התייחס לקיומו של משרד המדע.

ינון אזולאי: אוקיי.

ינון אזולאי: קודם כל אני שמח שאת מקשיבה לדברים שלי וזה טוב, אבל כשאת מדברת על 20 שנה - - -

עמי אפלבום: רק שתדע שמדען ראשי הוא 51 שנה.

עמי אפלבום: מדען ראשי הוא כבר בתוקף בממשלות ישראל 51 שנה.

ינון אזולאי: עוד פעם, אני לא חולק, לא על 51 שנה ולא על 20 שנה ולא על חמש שנים, אני אומר דבר אחד פשוט, כמה שנים רשות החדשנות נמצאת במשרד הכלכלה?

קריאה: הרשות הוקמה לפני - - -

ינון אזולאי: הרבה יותר.

ינון אזולאי: אני לא צריך את המהות של כמה שנים, כי התווכחו איתי פה אם זה 20 שנה או 51 שנה, או שזה יום הולדת של המדינה, לא משנה מה, המהות היא שזה נמצא מספר שנים במשרד הכלכלה.

ינון אזולאי: אני אומר דבר כזה, האם לדעתך, גברתי היועצת המשפטית, האם זה נכון, א', להביא את זה בהסכם קואליציוני, ב', גם אם זה נכון להביא הסכם קואליציוני האם זה נכון להביא את זה ביום של פיזור הכנסת?

ינון אזולאי: כשאנחנו לא יודעים, עדיין לא שמענו אם אתם מתנגדים לזה או לא מתנגדים לזה.

ינון אזולאי: אבל גם אם לא, מה יקרה אם בעוד חצי שנה זה יעבור בסמכויות על פי החלטת הממשלה ולא על פי הסכם קואליציוני.

משה גפני: אני יכול להוסיף?

משה גפני: את היועצת המשפטית?

מורן יופה: אני מהמחלקה המשפטית, אני לא היועצת המשפטית.

משה גפני: מהמחלקה המשפטית של משרד הכלכלה.

משה גפני: אני לא זוכר דבר כזה כמו שנמצא כאן - - -

ינון אזולאי: אגב, הוא יותר מ-20 שנה, רק שתדעו, הוא קרוב יותר ל-51 שנה.

משה גפני: אני ליוויתי את המדען הראשי של שנות ה – וצדקת שהמדען הראשי הרבה שנים, גם העברנו למדען הראשי הרבה כסף.

משה גפני: אבל לא חשוב, נשאיר את זה לפעם אחרת.

ד"ר עמי אפלבום: ותראה איפה ההייטק היום.

משה גפני: נכון.

אלכס קושניר: חבר'ה, בואו נעשה את זה בלי ליריקה.

משה גפני: אני לא זוכר דבר כזה שהיועצת המשפטית או הלשכה המשפטית משאירים דבר כזה ככה על השולחן, מבקשים גם את הדיון ותומכים בדיון הזה.

משה גפני: מה שנעשה כאן הוא דבר שלא ייעשה מבחינה משפטית.

משה גפני: המשפטנים, בצדק, לא נותנים לעשות דברים שהם ישליכו באופן מיידי על הממשלה הבאה כאשר אנחנו מדברים על תקופת בחירות ולא נותנים למנות אנשים ברמה כזאת שמדובר על מינוי שהמינוי הזה נגוע בהחלטה פוליטית שבתקופת בחירות לא נותנים לעשות את זה.

משה גפני: אני זוכר את השנים שבהן היה אפשר לעשות גם ערב בחירות, היה אפשר לעשות מה שרוצים, להעביר משרדים, לשנות סמכויות, אני זוכר את הימים ההם, היו ימים כאלה, אבל אט אט גובשה העמדה הזאת שלא עושים בערב בחירות מסיבות שאני יכול להסביר אותן גם.

משה גפני: אני חושב שאת יודעת להסביר את זה יותר טוב ממני מכיוון שאת משפטנית ואני הרי אפילו ליבה לא למדתי.

משה גפני: לכן מה שמביאים עכשיו מנוגד לחלוטין לכל הקונספציה הזאת.

משה גפני: יש הסכם קואליציוני בממשלה הנוכחית ועל פי ההסכם הקואליציוני תהיה שרת המדע והטכנולוגיה, שהיא תקבל את סמכויות שרת הכלכלה בנושא של החדשנות ומעבירים את זה בהסכם קואליציוני, משנים עכשיו סדרי בראשית, מעבירים סמכויות, בדיוק ההיפך מכל הקונספציה של היועצים והיועצות המשפטיים לדורותיהם בתקופה שאני מכיר.

משה גפני: לא נותנים לעשות דבר כזה, לא אומרים שפתאום נעביר סמכויות והממשלה הבאה תצטרך לספוג את זה.

משה גפני: אנחנו לא יודעים אם הממשלה הבאה תרצה בכלל להחזיק משרד כזה, או שהיא תרצה, כמו שהיה בעבר, לקחת את הנושא של המדע והטכנולוגיה, להעביר אותו למשרד אחר, ממשלה חדשה.

משה גפני: אני פשוט מצטט את היועצים המשפטיים בנושאים השונים והמגוונים והמורכבים כאשר מדובר על תקופת בחירות.

משה גפני: עכשיו זה תקופת בחירות, קבעה את זה היועצת המשפטית לממשלה בנושא אחר.

משה גפני: זה לא שאנחנו מחכים להצבעה במליאת הכנסת, מה גם שכולם יודעים שהיום אנחנו נכנסים לתקופת בחירות.

משה גפני: אם יקרה משהו שאנחנו לא צופים, בסדר, אז נדבר עוד הפעם, אף אחד מאיתנו לא הולך לשום מקום.

משה גפני: אבל אם הכול נעשה על פי התכנית היום אנחנו במערכת בחירות.

משה גפני: אתם נותנים יד לתשלום פוליטי.

משה גפני: הרי אין פה משהו אחר.

משה גפני: עם כל הנאומים כבדי המשקל של הצורך במשרד המדע והטכנולוגיה והחדשנות, תאמיני לי, אני מכיר פה נאומים חוצבי להבות שאחרי כמה דקות זה הפך להיות משהו אחר משום שהיו בחירות והחליטו לעשות משרדים אחרים.

משה גפני: אבל זה ודאי שאני משתומם, אני מאוד מכבד אותך, אין לי מישהו אחר, אם תביאי את היועץ המשפטי או היועצת המשפטית של המשרד אני אגיד להם, אני מתפלא על הייעוץ המשפטי איך הוא מאפשר להעביר חוק כזה.

משה גפני: אז מה אומרים לי?

משה גפני: אומרים שהיו הסכמות.

משה גפני: איתי לא היו הסכמות, היה עם יואב קיש, עם כל מיני - - -

ינון אזולאי: לא, אבל גם על המהות.

ינון אזולאי: גם אם יש הסכמות יש מהות פה בדיון.

ינון אזולאי: בגלל שהיו הסכמות אז אסור לנו לדבר?

משה גפני: לא.

ינון אזולאי: הסכמנו שמותר לנו לדבר, נכון?

משה גפני: מה זה לדבר?

משה גפני: לצעוק.

משה גפני: אתה צודק.

אלכס קושניר: אתה יכול לתת אפשרות לענות?

משה גפני: לא, אני רק משלים.

ינון אזולאי: הוא עכשיו מדבר כמו משפטן, ארוך, הרבה, לאט.

מופיד מרעי: המשימה פה זה להתיש?

מופיד מרעי: תן לה לענות, כי אני רוצה גם להתייחס.

משה גפני: אני רק משלים.

משה גפני: אני מתנצל, זה לא משהו אישי.

משה גפני: אני חושב שהמציאות הזאת היא מציאות, היא נכונה, מה שהיה פעם, אמרתי, היה אחרת לגמרי, אבל אני לא חושב שהיום זה נכון.

משה גפני: מה גם שהיום יש דברים חשובים יותר מאשר משרד החדשנות שעומד על סדר היום, והיועצים המשפטיים, או יותר נכון היועצת המשפטית לא מאפשרת לעשות את זה, אפילו שזה דברים הרבה יותר קריטיים, הרבה יותר חשובים.

משה גפני: אני לא רוצה להיכנס לעניין משום שאני לא רוצה לפתוח פה דיון, אני לא רוצה לגזול על זה זמן, אבל איך תיראו כאשר אתם, משרד הכלכלה, באמצעות הלשכה המשפטית שלכם - - -

אלכס קושניר: חבר הכנסת גפני, השאלה שלך מאוד מאוד ברורה, באמת.

משה גפני: את גם הבנת את השאלה?

משה גפני: סתם סתם.

מורן יופה: בוא נראה, אני מקווה שכן.

מורן יופה: ואם לא אז נחדד אותה.

משה גפני: זה הומור של חברי כנסת.

מורן יופה: אז בוא נתחיל מהתחלה.

מורן יופה: הדברים האלה נסגרו בהסכמים קואליציוניים.

מורן יופה: כל עוד זה נסגר ככה לנו אין מה להגיד מבחינה משפטית, זאת אומרת אין לנו משהו להגיד.

מורן יופה: בנוגע לשאלה - - -

משה גפני: אם אני עושה הסכם קואליציוני על יושב ראש מועצה דתית אז את באה ואת אומרת ש - - -

אלכס קושניר: לא, היא במשרד הכלכלה, זה לא קשור אליה, עזוב אותה.

משה גפני: סתם, אני לא, אני מדבר - - -

אלכס קושניר: היא הקשיבה לך בלי להפריע, בוא נעשה גם הפוך.

אלכס קושניר: בבקשה.

מורן יופה: אז זה לעניין הזה של ההסכמים.

מורן יופה: בנוגע לזה שזה ערב בחירות ושזה מה שמטריד אתכם, אני חושבת שאולי כדאי, בגלל שיש פה גם את משרד המשפטים, שכן נשמע את העמדה שלו.

ינון אזולאי: לא, אבל אני גם שאלתי באותו נושא, האם זה מבחינת

ינון אזולאי: כם ראוי ו - - -

נירה שפק: נראה לי לא צריך אותה, אלה לבד החליטו להעביר פה את היום.

נירה שפק: אני מרגישה שאני מזדקנת על השולחן.

ינון אזולאי: האם זה נכון וראוי ויש צורך להעביר את רשות החדשנות למשרד המדע?

נירה שפק: תגידו לי רק, אני בטוחה ש - - -

מורן יופה: אני לא מצליחה לשמוע.

ינון אזולאי: האם זה ראוי ונכון להעביר את זה?

אלכס קושניר: מקצועית.

ינון אזולאי: מקצועית אני מדבר.

מורן יופה: אז אם זה מקצועי אז זה מקצועי, אבל עוד פעם, האם זה נכון וראוי להעביר - - -

ינון אזולאי: הבנתי, לשאלה הזאת את שולחת למשרד המשפטים זה בסדר, אבל מקצועית?

מורן יופה: לא, האם זה נכון או ראוי?

מורן יופה: זה לא משהו מקצועי, זה לא משהו שהוא קשור אליי, זה לא משפטי.

מורן יופה: אני יכולה לתת את ההתייחסות שלי משפטית, אבל האם זה נכון או ראוי - - -

ינון אזולאי: אבל גם את המשפטית את שולחת אותנו למשרד המשפטים.

מורן יופה: אני לא שולחת, אני אומרת בואו נקבל את העמדה שלהם.

ינון אזולאי: לא, בסדר, הבנתי, אני אומר שאת שולחת את השאלה למשרד המשפטים.

מורן יופה: נשמח לשמוע את דעתם.

ינון אזולאי: ואם יש מישהו מקצועי ממשרד הכלכלה גם נשמח לשמוע את הדעה שלהם.

ינון אזולאי: יש פה מישהו מקצועי ממשרד הכלכלה?

מופיד מרעי: אדוני היושב ראש, באמת נראה לי שהם רוצים להתיש פה את ה – הוא קיבל תשובה, נתתם תשובה מקצועית משפטית, אתם רוצים עכשיו תשובה מקצועית כלכלית.

ינון אזולאי: אני רק מבקש שתחזור לי על התשובה המקצועית כלכלית שקיבלנו תשובה ואני מפסיק לשאול.

ינון אזולאי: אבל תחזור על התשובה.

מופיד מרעי: לא, אתה שאלת אותה חוות דעת משפטית, שתיתן לך חוות דעת משפטית.

ינון אזולאי: אז היא אמרה שהיא שולחת למשרד המשפטים שהם ייתנו את חוות הדעת המשפטית.

ינון אזולאי: ושאלתי אם זה נכון וראוי, היא אמרה שזה משהו של המשרד ובמשרד הם אומרים שאין פה כרגע מישהו מקצועי מהמשרד.

ינון אזולאי: זו הייתה התשובה שלהם.

מופיד מרעי: אפשר להתייחס, אדוני היושב ראש?

אלכס קושניר: מנהל תחום מחקר ותכנון לא נמצא פה?

מורן יופה: יש פה מישהו מקצועי.

משה גפני: אומרים לי שמסכמים שם את הדיון וצריך 61 בהצבעה.

אלכס קושניר: כן?

אלכס קושניר: אז למה אתה לא אומר?

משה גפני: זה מה ששלחו לי עכשיו.

אלכס קושניר: יש עוד זמן?

אלכס קושניר: בסדר.

אלכס קושניר: מנהל תחום מחקר ותכנון של משרד הכלכלה נמצא פה?

שי קורן: שלום רב, אני שי קורן מרשות ההשקעות במשרד הכלכלה.

שי קורן: לשאלה האם זה מקצועי או לא, אז היו דיונים בין המשרדים - - -

משה גפני: מי הדובר?

משה גפני: סליחה.

שי קורן: שי קורן מרשות ההשקעות במשרד הכלכלה.

שי קורן: הנושא המקצועי נידון בין המשרדים עוד לפני בכלל כל הנושאים של הבחירות, הישיבה גם נקבעה לפני שעלה על הפרק הנושא של הבחירות ולכן כל הצד המקצועי כבר סוכם בין משרד הכלכלה לבין משרד המדע וכל ההעברה של רשות החדשנות תחת משרד המדע, אנחנו נמצאים פה כרגע כנציגים של משרד הכלכלה על מנת למנוע או לוודא, יותר נכון, לוודא שלא נעשים פה דברים לא מקצועיים מבחינתנו, משרד הכלכלה.

שי קורן: זה לדעתי עונה על השאלה שלך, לכן אנחנו פה, לא בשביל לעשות את זה באופן אוטומטי ולהגיד שהכול בסדר, אלא על מנת לוודא שהכול נעשה בהתאם להסכמות.

משה גפני: אבל עכשיו מביאים את זה לוועדה, אנחנו רוצים הסבר.

משה גפני: זה שהיה סיכום בין משרד המדע למשרד הכלכלה לא אומר מבחינתנו כלום, אנחנו סברנו שהממשלה הזאת צריכה ליפול, והיא נופלת - - -

ינון אזולאי: אני אשאל אותך שאלה, השאלה היא קצרה והתשובה אמורה להיות ברורה, ענית לי על זה בצורה קצת יותר עקיפה.

מופיד מרעי: הוא נתן לך תשובה מקצועית.

משה גפני: היא לא מקצועית, הוא לא - - -

אלכס קושניר: מופיד, אתה עושה הפוך.

ינון אזולאי: אני באמת שואל שאלה, בדבר הכי פשוט שיש, מבחינה מקצועית הייתם חושבים, לא משנה כרגע אם זה בהסכם כזה או אחר זה עובר, זה בסדר, אני שואל אותך מבחינה מקצועית, מה הדעה שלכם, האם זה היה נכון וראוי להעביר את זה למשרד החדשנות.

ינון אזולאי: זו השאלה, תענה לי את התשובה שלכם, לא אם הסכמתם או לא.

משה גפני: בטרום דיון, לא אחרי הדיון.

אלכס קושניר: בסדר, תנו לו לענות.

אלכס קושניר: הוא מבין, נראה לי, לבחור יש הבנת הנשמע נראה לי בסדר.

ינון אזולאי: לא, כי הוא ענה לנו משהו אחר.

שי קורן: רשות החדשנות הוקמה ב-2016 בעקבות החלטה מ-2015 והיא ממשיכה בעצם פעילות של המדען הראשי מ-1965 במשרד הכלכלה.

שי קורן: לאחר שהוקם משרד המדע כל הנושא של החדשנות, כפי שהציגה פה המנכ"לית של המשרד והיועץ המשפטי, עבר למשרד המדע.

שי קורן: לדעתי מבחינה מקצועית יש טעם אכן לאחד את כל הפעילות של המו"פ והחדשנות כפי שהוצג בתיקון לחוק תחת פעילות של משרד המדע.

אלכס קושניר: תודה רבה.

אלכס קושניר: משרד המשפטים, מי נמצא פה?

רומי קאופמן: רומי קאופמן, מייעוץ וחקיקה במשרד המשפטים.

אלכס קושניר: בבקשה, גברתי, לשאלה שנשאלה.

רומי קאופמן: קודם כל זה לא רק הסכמים קואליציוניים, התקבלה החלטת ממשלה לפני כשנה, לדעתי, כבר, כמעט שנה, והחלטת הממשלה הזאת קבעה שיש שינויים שצריכים להיעשות בחקיקה, שכחלק מההעברה יש תיקונים שצריכים לעשות בחקיקה, והיא גם קבעה על העברות שלא צריך לתקן את החקיקה בשבילן ואלה בעצם דברים שכבר התחילו והם כבר קורים בימים אלה.

רומי קאופמן: על זה יוכלו להרחיב המשרדים, איך ובדיוק במה הפעילות של רשות החדשנות עברה כבר למשרד המדע, אבל זה לא משהו שהוא יהיה מעתה והלאה, זה משהו שכבר קורה.

רומי קאופמן: וכפי שאמרה גם המנכ"לית, זה משהו שכבר קוצר פירות.

ינון אזולאי: אז רק למה שגברתי אמרה, שזו החלטת ממשלה גם.

ינון אזולאי: החלטת הממשלה נבעה מההסכם הקואליציוני.

ינון אזולאי: לא צריך להגיד לנו במילים, כי זה - - -

רומי קאופמן: לא, רק רציתי לציין כי אמרת ש - - -

ינון אזולאי: בסדר, ברור שזה בהסכם קואליציוני, אנחנו לא מביאים הסכם קואליציוני ל - - -

אלכס קושניר: כן, אבל ינון - - -

ינון אזולאי: אבל הנושא הזה, זו בדיוק השאלה שלנו, עבר הסכם קואליציוני, והוא אומר שיכול להיות שזה מקצועי, זה נכון, אז זה בסדר גמור, ואמרתם שזה מזמן, האם זה נכון וראוי להעביר את זה ערב פיזור הממשלה כשיש חוות דעת של היועצת המשפטית על כל הנושאים האלה להיזהר יותר?

ינון אזולאי: להיזהר עוד יותר, או פחות, תלוי איפה זה נמצא?

ינון אזולאי: האם העמדה שלכם שאפשר להעביר את זה גם בערב בחירות, בערב פיזור הכנסת, כשכבר נמצאים בתקופת בחירות?

ינון אזולאי: האם זה נכון לעשות את זה ולא לחכות עוד ארבעה-חמישה חודשים, כשגם הדעה המקצועית אומרת שאם זה יקרה בעוד חמישה חודשים לא יקרה כלום כי זה כבר נמצא שש שנים שם?

אלכס קושניר: אז את התשובה לשאלה הזאת אנחנו ניתן אחרי שנחזור מההפסקה כי אנחנו חייבים להיות במליאה.

אלכס קושניר: נצא למליאה ונודיע לכם על המשך סדר היום, תודה רבה.